มันนี่ทูเดย์
สหกรณ์เข้าเครดิตบูโร
26 ก.พ. 2559

สหกรณ์เข้าเครดิตบูโร
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า หลังจากที่บริษัทได้ส่งหนังสือเชิญสหกรณ์ออมทรัพย์ที่มีขีดความสามารถสูงกว่า 150 ราย มีสมาชิกตั้งแต่ 5,000 รายขึ้นไป เพื่อชวนเป็นสมาชิกเครดิตบูโร ซึ่งมีสหกรณ์แสดงความสนใจกว่า 130 ราย และยื่นใบสมัครเป็นสมาชิกเครดิตบูโร 6 ราย ซึ่งได้ลงนามเป็นสมาชิกเครดิตบูโรแล้ว 3 ราย ได้แก่ สหกรณ์ออมทรัพย์ครูขอนแก่น สหกรณ์ออมทรัพย์ สป. (สำนักงานปลัดกระทรวงกลาโหม )
ล่าสุด สหกรณ์อิสลามอิบนูอัฟฟาน เป็นสหกรณ์ออมทรัพย์อิสลามแห่งแรกที่เข้าเป็นสมาชิกเครดิตบูโร
ทีเอ็มบีเปิดอบรมฟรี
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย (ทีเอ็มบี)กล่าวว่า ธนาคารเปิดรับสมัครผู้ประกอบการเอสเอ็มอีอุตสาหกรรมสุขภาพและยา เข้าอบรม LEAN Supply Chain ที่เน้นเทคนิค Lean Six Sigma เนื่องจากปัจจุบันเทรนด์สุขภาพกำลังเป็นกระแส ผู้ประกอบการจึงควรตื่นตัวพัฒนาธุรกิจให้แข่งขันได้ ติดต่อสอบถามได้ที่ 02-299-1855 และ 08-7575-7000